– Treningen ville være samtidig som vår fotballskole for unger i Malvik, så da passet det litt dårlig, sier nestleder i styret for Malvik fotball, Frode Forbord.

Forespørselen, som skal ha kommet via Lerkendal, gikk ut på om Real Madrid kunne få trene på Viksletta på Vikhammer i Trøndelag. Real Madrid kommer til Trondheim i forbindelse med Supercup-finalen mot Sevilla den 9. august.

– Ikke stas å sende hjem 270 unger

Forbord forteller at de velger å prioritere sine egne spillere og fotballskolen foran verdensstjernene på Real Madrid. Han håper denne prioriteringen vil bære frukter om noen år.

– Vi får håpe de lærer noe på fotballskolen, slik at vi får noen spillere på Real Madrid selv, sier han.

– Men hadde det ikke vært stas å hatt Real Madrid på Viksletta da?

– Jo, det hadde vært stas det, men det er ikke særlig stas å sende hjem 270 unger heller, sier Forbord.

Dette er banen Real Madrid ønsket å trene på før Super Cupen mot Sevilla. Foto: Emil Johansson

– Hadde vært konge

Petter Roksvaag er leder for fotballskolen, og sier at det absolutt hadde vært mulig å kombinere fotballskole og Real Madrid-trening på Viksletta.

– Det hadde vært helt konge å ha de der, sier han.

Roksvag forteller at Viksletta er en veldig god gressbane og at det nok er derfor de har blitt spurt. Banen ligger omtrent et kvarter fra Lerkendal, med utsikt mot Trondheimsfjorden.

Selv om det hadde vært mulig å fått til begge deler, syntes ikke Real Madrid det var en så god kombinasjon.

– Real Madrid ønsket ikke å ha tilskuere, og på fotballskolen er det 270 unger, så derfor går det ikke an å kombinere de to, sier Forbord.